**Тэатралізаванае прадстаўленне "Ідзе каляда, калядуючы ..."**

                                                                               Н М. Карпач,   настаўнік пач. класаў

**Дзейныя асобы:**Вядучы, калядоўшчыкі, гаспадар, гаспадыня, каза, мядзведзь.

**Вядучы.**Добры дзень, дарагія сябры! Вось і надышлі зімовыя святкі-калядкі. Здаўна нашы продкі ўмелі сустракаць і праводзіць святы. Давайце і мы далучымся да калядоўшчыкаў і паглядзім, з чым яны да нас завіталі. *Гучыць песня "Ой, калядачкі, бліны-ладачкі”****.***  
**1-ы калядоўшчык:** Ой, калядачкі-калядкі!  
                                   Дружна плешчам мы ў ладкі.  
                                   3 песняй па сялу ідзём,  
                                   Зорку-сонейка нясём.  
**2-і калядоўшчык:** А зорачка наша іскрыстая  
                                На жытцо каласістае,  
                                 На зернейка залатое,  
                                 На дабро маладое.  
**3-і калядоўшчык:**На вясенку красную,  
                                 На зораньку ясную,.  
                                  На вадзіцу талую,  
                                 На пашаньку ўдалую.  
**4-ы калядоўшчык:**На даўжэйшы дзянёк,  
                                   На дружны ручаёк,  
                                   На цёплыя лецечкі,

                                    На пахкія кветачкі.  
**5-ы калядоўшчык:**А мы - вяскоўцы знатныя,  
                                   Да песень-танцаў здатныя.  
                                   Ды і ўсякая праца ў нас спорыцца,  
                                   Ніхто за намі не ўгоніцца.  
**6-ы калядоўшчык:**I жняцы мы, і касцы,  
                                   Ва ўсіх справах малайцы.  
                                   Ёсць запасы ў нашых амбарчыках,  
                                   А ў хлявах - акурат па кабанчыку.  
**1-ы калядоўшчык:**На падвор’ях гусі, куры з петухом,  
                                   Пчолкі ёсць і соты, поўныя з мядком,  
                                   Пачастуюць госця, толькі еш,  
                                   Што пасля аж песню запяеш.  
**2-і калядоўшчык:**Як ідзём мы - люба паглядзець!  
                                 Ходзіць з нашай калядой мядзведзь.  
                                 I казу вядзём з сабой якраз,  
                                 Вось і хатка, дзе чакаюць нас.  
*Калядоўшчыкі заходзяць у хату.*  
**3-і калядоўшчык:**Добры вечар у добрую хату! А ці рады вы нам, ці не рады?  
                                  
**Гаспадыня:**Рады, рады. Даўно вас чакалі,  
                       Тры разы ў акно выглядалі.  
**Гаспадар:**Заходзьце, просім у святліцу,  
                  Нясі, гаспадыня, гасцінцы. *Гаспадыня ставіць на стол розныя стравы.*  
**Гаспадыня:**Вось блінцы аўсяныя,  
                       На яйках замяшаныя,

                       Капуста, бульбачка і квас!..  
                       Прашу бліжэй сабрацца вас. *Калядоўшчыкі падыходзяць да стала. Каза круціць галавой, валіцца на падлогу.*  
**4-ы калядоўшчык:**Ах, наша козачка пакацілася,  
                                   На бачок павалілася.  
                                   Заплюшчыла вочкі, не есць і не п’е.  
                                   Не тыя прысмакі гаспадыня дае.  
**Гаспадыня:**Ой, што ж я зрабіла не так?  
                       I які трэба козачцы прысмак?  
**5-ы калядоўшчык:**Калі можна, гаспадарочкі, з вашае ласкі -  
                                   Наша козачка надта любіць каўбаскі.  
**Гаспадар:**Во, а мы пра каўбаску забылі,  
                   Ледзь бедную скацінку не забілі.  
                   Уставай, козачка, уставай,  
                   Вось каўбас шасток - выбірай. *Каза і калядоўшчыкі падыходзяць да каўбас.*  
**6-ы калядоўшчык:**Возьмем адну, кругленькую, як сонца,  
                                   Каб у вас быў дастатак бясконцы.  
**1-ы** **калядоўшчык:**Каб не было хвароб і бед,  
                                   Возьмем яшчэ адну на абед.  
**2-і** **калядоўшчык:**Каб не было ніколі сваркі,  
                                 Мы не пагрэбуем і скваркай.  
**3-і калядоўшчык:**А наш Мішка-мядзведзь любіць карагоду.  
                                 Можа, дасцё, ягамосці, крышачку мёду.  
                                 Наш Мішка заўсёды спрытны і лёгкі,  
                                 Калі хто дасць мёду - адразу ў скокі.  
**Гаспадар**: Уважым, уважым вашага Мішку.А ці ёсць пад мёд у вас міска?  
**4-ы калядоўшчык:**Дзядзечка! Ёсць і збанок, і начоўкі,  
                                  Калі не паднімем, возьмем сані з вяроўкай.  
*Гаспадар выносіць гладышак мёду. Мядзведзь спрабуе, кланяецца гаспадарам. Гучыць музыка, усе танцуюць.*  
**5-ы калядоўшчык:**Каб жыта расло ў вас і колас быў дужы,  
                                  А ў садзе каб спелі вішні і грушы.  
                                   Каб бульба радзіла, і морква, і рэпа,  
                                   А ў хаце быў хлеб, а яшчэ і да хлеба.  
**6-ы калядоўшчык:**Жадаем, каб вашая хата  
                                    Была заўсёды багата  
                                   Скацінкай, аўчынкай,  
                                   Кудзеляй, пярынкай.  
**1-ы калядоўшчык:**Тонкім кужальком,  
                                   Саламяным сенніком,  
                                   Тканымі дыванамі,  
                                   Ільнянымі ручнікамі.  
**2-і калядоўшчык:**Падушкамі аж пад столь,  
                                 Толькі каб не з’ела моль,  
                                 А яшчэ маслам і салам поўным цабэркам,  
                                 Фіранак, карункаў багатым куфэркам.  
**3-і** **калядоўшчык:**I малачком, і кумпячком,  
                                 I цёплым хлебам з печы,  
                                 I камізэлькай на плечы.  
**4-ы калядоўшчык:**Сыночкамі-дочкамі  
                                   I ўнучыкамі-званочкамі.  
**5-ы калядоўшчык:**Здароўя вам моцнага на сто год,  
                                   Жыць доўга без турбот і нягод. *Калядоўшчыкі кланяюцца гаспадарам, ідуць да дзвярэй.*  
**Гаспадар:**Дзякуем, дарагія госці, За добрыя пажаданні.  
**1-ы** **калядоўшчык:**I мы вам удзячны, прабачэння просім.  
                                   А нам яшчэ хадзіць да рання.  
**2-і** **калядоўшчык:**Сонечнага вам свята,  
                                Каб ваша шчодрая хата  
                               Часцей гасцей сустракала,  
                               А сэрца ад шчасця спявала.  
**3-і калядоўшчык:**А грошай вялікіх нікому не раю,  
                                 Бо ім не бывае ні меры, ні краю.  
**4-ы калядоўшчык:**А ўсіх багаццяў яшчэ ніхто не пазбіраў па свеце,  
                                   Таму заставайцеся з дабрынёй і спагадай  
                                   I з мудрай вясковай парадай,  
                                   А мы з Калядою пайшлі да суседзяў.  
*Усе калядоўшчыкі з музыкай, спевамі і танцамі выходзяць на вуліцу.*

<http://podles.lyahovichi.edu.by/be/main.aspx?guid=92731>